L 258/10
DA
Den Europæiske Unions Tidende
5.10.2022
42.
bemærker, at der i øjeblikket ikke findes fotovoltaiske paneler på nogen af Parlamentets bygninger i Strasbourg, idet der er lagt vægt på andre og mere effektive energibesparende måder, f.eks. ved at installere nye højeffektive varmepumper; bemærker, at de gennemførlighedsundersøgelser, på grundlag af hvilke det blev besluttet ikke at installere solpaneler på tagene i Strasbourg, stammer fra 2011, og gentager, at priserne på solpaneler er faldet med mere end 80 % siden 2010; opfordrer Præsidiet til at evaluere installationen af fotovoltaiske paneler senest i 2023 under hensyntagen til teknisk gennemførlighed og omkostningseffektivitet;
43.
glæder sig over installationen af varmepumper og kraftvarmeproduktion i bygningerne i Strasbourg og Bruxelles for at producere elektricitet og varme fra vedvarende energikilder; glæder sig endvidere over, at den nye AdenauerBygning i Luxembourg blev bygget ved brug af de mest moderne miljøteknikker, der var til rådighed, herunder geotermisk energi og solenergi og fuld udnyttelse af dagslys; opfordrer Parlamentet til yderligere at øge andelen af vedvarende energi i sit energimiks, og navnlig i sin energiproduktion, og til at udfase fossile brændsler så hurtigt som muligt; opfordrer Parlamentet til at offentliggøre energiattesterne for alle Parlamentets bygninger;
44.
minder om, at effektive belysningsløsninger er en afgørende faktor for bygningers bæredygtighed; glæder sig over, at udskiftningen af eksisterende belysning med lavenergi-LED-lamper evalueres, når det er muligt og praktisk gennemførligt i Parlamentets bygninger; beklager, at ikke alle kontorer på Parlamentets tre arbejdssteder er udstyret med bevægelsesdetektorer, og at det ser ud til, at bevægelsesdetektorerne i flere kontorer i Spinelli-Bygningen ikke virker; opfordrer Parlamentet til at sikre, at der installeres fuldt funktionsdygtige bevægelsesdetektorer overalt, hvor det er muligt, for at reducere energiforbruget;
45.
glæder sig over, at udvidelsen af Wayenberg-vuggestuen i Bruxelles, som blev færdiggjort i september 2020, er Parlamentets første passive bygning; opfordrer Præsidiet til i 2022 at iværksætte tekniske undersøgelser med henblik på at identificere muligheder for yderligere at reducere energiforbruget og øge produktionen af vedvarende energi og til at gennemføre dem så hurtigt som muligt;
46.
minder om, at næsten to tredjedele af Parlamentets CO2-aftryk stammer fra personbefordring; opfordrer til at overveje at udvide muligheden for frivilligt telearbejde til flere dage og flere funktioner, under forudsætning af at det ikke forstyrrer det parlamentariske arbejde; minder under hensyntagen til vigtigheden af fysisk tilstedeværelse om, at Parlamentet har nedsat arbejdsgrupper om Parlamentets fremtidige arbejde; opfordrer Parlamentet til at tage hensyn til fokusgruppernes konklusioner; opfordrer til at prioritere transportformer med lav CO2-udledning i forbindelse med tjenesterejser, hvor det er relevant;
47.
glæder sig over den gradvise overgang til nulemissionskøretøjer i Parlamentets bilpark; opfordrer til at sikre, at bilparken er fuldt ud elektrisk senest i 2024;
48.
opfordrer til en passende forøgelse af antallet af opladere til elektriske køretøjer, således at det svarer til det nuværende behov og til behovet i den nærmeste fremtid; opfordrer til, at der opføres yderligere cykelparkerin­ gspladser; opfordrer til, at der oprettes passende parkeringspladser for budcykler for at sikre, at der står regulære cykelparkeringspladser til rådighed for personer, som hyppigt cykler;
49.
bemærker, at Parlamentets madspild udgjorde 0,055-0,068 kg pr. måltid, der blev serveret mellem 2018 og 2020; glæder sig over Parlamentets bestræbelser på at reducere madspild ved at indsamle og levere overskydende fødevarer til »frontlinjeorganisationer«, der leverer det til mennesker i nød; opfordrer Parlamentet til fortsat at undersøge mulighederne for at reducere madspild yderligere;
50.
glæder sig over indførelsen af et bredere og mere bæredygtigt fødevarevalg, herunder indførelsen af et større udvalg af vegetariske og veganske produkter, i Parlamentets kantiner; foreslår, at udvalget af vegetariske og veganske måltider, der serveres i Parlamentets kantiner, øges; anmoder endvidere om sikre, at der er mulighed for som minimum at købe ét frisk glutenfrit måltid hver dag, og at information om allergi og kost vises synligt på madkortene ved siden af diskene;